Ispilu batean gure buruari begira: paisaia

- Ispilu batean gure buruari begira: paisaia
- Zer da paisaia?
- Nola irakurri paisaia
- Artearen begirada
- Irakur ditzagun gure paisaiak!
- Komunikatu dezagun ikasitakoa
- Gida didaktikoa

« Aurrekoa | Hurrengoa »

# Irakur ditzagun gure paisaiak!

Kalera irteteko unea iritsi zaigu, paisaia bat aukeratzeko, eta aurreko bi zereginetan ezagutu ditugun tresnak erabiliz paisaia irakurtzeko. Ondoren, azkeneko zereginean, gure poster digitalak prestatuko ditugu gure udalerriko paisaiei buruzko erakusketa baterako.

Zeregin hau talde txikitan (3-5 pertsona) eramango dugu aurrera. Talde-lana ebaluatzeko errubrika bat erabiliko dugu, baita fitxak ebaluatzeko errubrika bat, soinuzko paisaiaren mapari egin diogun ekarpena eta krokisa ebaluatzeko beste bat, eta artearen begiradaren bilaketari buruzko errubrika bat ere. Ondoren, eskematikoki ekarriko ditugu gogora paisaia aztertzeko jarraitu behar diegun pausoak.

## Hautatzea

Lanean jardungo dugun talde txikietako bakoitzak udalerriko toki zehatz bat aukeratuko du. Adierazgarrienak iruditzen zaizkigun udalerriko paisaiak aukeratzen saiatuko gara, paisaia berezienak, edo guri gehien gustatzen zaizkigunak. Onena litzateke talde bakoitzak gune desberdin bat aukeratzea, gure posterrak paisaia desberdinei buruzkoak izan daitezen.

Hona hemen udalerriko guneak aukeratzeko lagungarriak izan daitezkeen galderetako batzuk:

- Udalerriko zein paisaia lotu ohi dira kultur ekitaldiekin eta jaiekin?
- Udalerrian badaude liburuxka turistikoetan sarritan agertzen diren paisaiak edo jende askok bisitatzen dituenak?
- Udalerriko zein lekutatik ikusten dira bista zabalenak? Ba al da behatokirik udalerrian?

## Behatzea

"Nola irakurri paisaia" izeneko zereginean esperimentatu ditugun hiru tresnak erabiliko ditugu aukeratu dugun paisaia behatzeko. Ondoko produktuak sortuko ditugu, aurrerago gure poster digitalean barneratuko ditugunak:

- Paisaiari buruzko gure lehenengo inpresioaren fitxak
- Soinuzko paisaiaren grabaketa Soinumapa.net-era igotzeko
- Paisaiaren osagaiak aztertzeko fitxa
- Paisaiaren krokisa
- Paisaiaren argazkiak eta bideoa

## Artearen begirada bilatzea

Aurreko zereginean paisaiaren gaineko artearen begiradari buruz ikasi duguna aplikatuz, bi gauza hauetako bat bilatuko dugu (edo biak, zorte handia badugu):

- Aukeratu dugun paisaia irudikatu edo aipatzen duen artelan bat. Behean adierazitako iturriak erabiliko ditugu artelanak bilatzeko, baita bururatzen zaizkigun beste batzuk ere.
- Aukeratu dugun paisaian barneratuta dagoen artelan bat, eta Land Art-en antzera paisaia erabiltzen duena, edo paisaiarekin nolabait elkarrekintzan dagoena.

### Feedbacka

Hona hemen erabil ditzakegun iturri batzuk leku zehatz batekin lotutako artelanak aurkitzeko.

- Amiarma webgunea, literaturako obrak aurkitzeko. Bertan, "Klasikoen gordailua" atalean, interesatzen zaigun lekuaren izena idatzi dezakegu, leku hori aipatzen duten obrak bilatzeko.
- Artium Museoaren Arabari buruzko katalogoa, Araba artearen agertoki gisa hartzen duena. Bertan, eskualdearen, diziplina artistikoaren (literatura, argazkilaritza, pintura eta abar) eta artistaren arabera kontsultatu ahal izango ditugu artelanak.
- Eusko Jaurlaritzaren argazki artxibo irekia, Argazki.Irekia izenekoa. Bertan, Euskadiko edozein udalerriko argazkiak aurkitu ditzakegu, bai artistek bai herritar arruntek eginak.
- Gure Gipuzkoa, Eusko Jaurlaritzaren artxiboaren antzera funtzionatzen duena.
- Gure udalerriko webgunea; tokiko, eskualdeetako edo probintzietako museoen webguneak.
- Udalerrian bizi diren tokiko artistak, arte historialariak edo artezaleak, informazioa emana izango digutenak.

## Ikasitakoaren Egunerokoa

Zeregina amaitu ondoren, egin dugun lana gainbegiratzeko unea da, eta ikasitakoaren egunerokoan gure iritziak idaztekoa.

Item hauei erantzun ahal izango diegu:

- Asko kostata egin dut...
- Zailtasunak izan ditut...
- Ez dut zeregina bukatu zeren eta...
- Zeregina amaitutzat ematen dut (data)

### Feedbacka

Kontuan hartzeko beste alderdi bat da gomendagarria litzatekeela atal honetan proiektuaren eboluzioari buruz gogoeta egitea, ondokoei buruzko gure iritziak bilduz:

- Benetan zer ari gara ikasten proiektuan zehar.
- Zein alderdi iruditzen ari zaizkigu bereziki zailak.
- Talde-lanean nola dihardugun balioztatzea eta orain arte sortu izan diren gatazkak ebazten saiatzea.
- Ulertzen ez ditugun kontzeptuen esanahia argitzen saiatzea.

Ondoko lizentziak babestua: Creative Commons: aitortu-EzKomertziala-PartekatuBerdin 4.0 Lizentzia

« Aurrekoa | Hurrengoa »
EUSKO JAURLARITZA. Ingurumen, Lurralde Plangintza eta Etxebizitza Saila